TEST: Segway Navimow X420

Robotplæneklippere har udviklet sig markant de seneste år, og hvor det tidligere handlede om simple maskiner, der kørte rundt efter et nedgravet kabel, er der i dag tale om langt mere avancerede løsninger. Segway Navimow X420 placerer sig helt i toppen af markedet og er tydeligt udviklet med fokus på at fjerne nogle af de klassiske irritationer, der har præget robotplæneklippere i mange år. I denne test er det især driftssikkerhed, opsætning og det daglige brug, der er i fokus – og det er også her, X420 for alvor skiller sig ud.

Opsætning og første indtryk

Opsætningen af Segway Navimow X420 er ikke helt er så hurtig, som man måske kunne håbe på. Det er dog vigtigt at sætte det i perspektiv. Haven, den er testet i, er langt fra simpel. Der er flere bede, forskellige bygninger og en række ujævnheder, som gør det nødvendigt at være mere præcis i opsætningen.

Det betyder, at det tager lidt længere tid at kortlægge områderne og få defineret grænserne korrekt, og jeg kunne ikke bruge “autoopsætningen”, hvor robotten i teorien selv skulle kunne køre rundt og oprette et kort.

Men processen er logisk, og det er relativt nemt at oprette zoner og områder, hvor robotten ikke skal køre. Jeg har blandt andet brugt det til at lade dele af haven stå med længere græs og blomster, hvilket fungerer overraskende godt – og det er let at ændre senere i den i øvrigt veldesignede software. (Det kommer jeg tilbage til).

Et af de største plusser er, at man ikke skal bruge en separat GPS-antenne. Det lyder måske som en lille ting, men i praksis gør det en stor forskel. Man slipper for at have en ekstra dims stående synligt i haven (Den følger med, men er virkelig ikke ret køn) – og ikke mindst et kabel, der potentielt kan blive beskadiget. Det gør installationen både pænere og mere enkel.

GPS antennen ser sådan ud – men du behøver den ikke i praksis

Og så et lille ord eller to om designet. Jeg ved godt, at det reelt ikke betyder noget som helst for de fleste, men det er altså en lille bad-ass. Det ligner nærmest en fjernstyret bil af de federe slags med dens firhjulstræk og hjulophæng der får den til at se terrængående ud. Så forbered dig på, at ungerne vil synes den er fed også.

Det kan lyde fjollet – men det er faktisk lidt fedt, at designet på maskinen er så… Bad-ass…

Drift og pålidelighed i hverdagen

Det mest imponerende ved Segway Navimow X420 er uden sammenligning driftssikkerheden i hverdagen. Jeg har testet den på en græsplæne med ret store ujævnheder og mange forhindringer, og den kører stort set aldrig fast. Det er en markant forskel fra tidligere robotplæneklippere, jeg har haft, hvor det ikke var unormalt at skulle ud og hjælpe den fri et par gange om måneden.

Kameraer og sensorer sørger for, at robotten finder rundt i haven uden problemer

Her er oplevelsen en helt anden. Når først opsætningen er på plads, passer den i praksis sig selv. Det er netop det, man forventer af en robotplæneklipper, men det er langt fra alle modeller, der lever op til det i virkeligheden.

Den håndterer både ujævnt terræn og mindre forhindringer uden problemer, og det gør, at den fungerer i haver, der ikke er perfekte – med buler og huller. For mig har det betydet, at jeg stort set kan glemme, at den er der – og det er i virkeligheden det bedste, man kan sige om den type produkt.

Hjulene giver et indtryk af, at robotten kan komme nærmest overalt – og det er faktisk også tilfældet

Klippekvalitet

Klippekvaliteten er præcis, som man forventer i denne klasse. Græsset står flot og ensartet, og der er ikke områder, der bliver overset eller klippet dårligere end andre. Det er ikke her, X420 nødvendigvis overrasker, men den leverer stabilt og uden problemer. Den kommer langt ud imod kanten, men der vil stadig være enkelte steder hvor man skal forbi ind imellem med en kantklipper – selvfølgelig messe op ad mure. Kanter der støder ud imod eksempelvis en sti er ikke noget problem, for der kører robotten bare med hjulene ude på stien og klipper dermed næsten perfekt.

Jeg har ikke oplevet situationer, hvor resultatet har været ujævnt eller krævet efterarbejde. Den gør sit arbejde konsekvent, og det er i sidste ende det vigtigste.

Funktioner og software

Appen giver adgang til en række muligheder for at styre og tilpasse robotten. Det er nemt at oprette zoner, justere områder og ændre indstillinger, hvis haven ændrer sig over tid.

Samtidig er det også tydeligt, at der er mange funktioner, og det kan gøre overblikket en smule mindre intuitivt. Jeg savner ikke funktionalitet, men nogle vil måske opleve, at der er flere muligheder, end de reelt får brug for. Det er lidt symptomatisk for især kinesiske producenter, at de gerne vil tilbyde brugeren ALT hvad de kan proppe ind i appen – men alt for tit går det ud over brugervenlighed og overblik. Faktisk havde jeg for nylig præcis samme problem med Roborocks nyeste robotstøvsugere. Der er også, ligesom på Roborocks støvsuger, lidt for mange fjollede oversættelser, der gør det lidt for tydeligt, at det er oversat af en computer, ikke et menneske.

Det ændrer dog ikke ved, at det fungerer på Segway Navimow X420’s software, og at man har en høj grad af kontrol over, hvordan robotten arbejder.

Hvad mangler?

Det er svært at pege på store svagheder ved Segway Navimow X420. Opsætningen tager lidt længere tid, end man måske først forventer, men i en kompleks have er det også svært at se, hvordan det skulle være meget anderledes, og har du en simpel have burde det virke uden problemer.

Hvis man skal pege på noget, der kunne gøre den endnu mere interessant, er det de indbyggede kameraer. Jeg kunne godt tænke mig, at man kunne tilgå dem live og bruge robotten som et simpelt overvågningskamera, lidt som man kan med flere robotstøvsugere. Det ville være en funktion, der faktisk kunne give ekstra værdi i hverdagen.

Samlet indtryk

Segway Navimow X420 er en robotplæneklipper, der leverer på de områder, der betyder mest. Den kører stabilt, den klipper flot, og når først opsætningen er på plads, kræver den stort set ingen opmærksomhed.

For mig er det især driftssikkerheden og fraværet af kabler og GPS-antenne, der gør forskellen. Det er en løsning, der føles mere gennemført og mindre besværlig i praksis.

Jeg er generelt meget imponeret. Det her er en topmodel, og det er svært at se, hvordan man i praksis skulle forvente, at en robotplæneklipper bliver meget bedre end den her. Den gør det, den lover – og den gør det konsekvent. Det eneste lille aber dabei er, at den koster 19.000 kr. Det er RIGTIGT meget for… Ja, nærmest alting, jo. Til gengæld er oplevelsen også derefter, og jeg er ret sikker på, at du i mange år bare kan glemme at græsset skal slås – det er altid slået, og uden du skal makke med at flytte rundt på en robot der sidder fast. Er det 19.000 værd? Det lader jeg være op til dig.

Du kan læse mere om Segway Navimow X420 hos dem selv her.

TEST: Segway Navimow X420